รณรงค์ส่งหนังสือขอคืนเงินสมทบจากประกันสังคม
ชมรมพิทักษ์สิทธิผู้ประกันตนงัดลูกเล่นใหม่ รณรงค์เชิญผู้ประกันตนทำหนังสือขอคืนเงินสมทบจากสปส.แทนมาตรการหยุดจ่าย หวั่นหากหยุดจ่ายจะทำให้เสียสิทธิอื่นนอกจากการรักษาพยาบาลไปด้วย
30 เม.ย. 2554

ชมรมพิทักษ์สิทธิผู้ประกันตนงัดลูกเล่นใหม่ รณรงค์เชิญผู้ประกันตนทำหนังสือขอคืนเงินสมทบจากสปส.แทนมาตรการหยุดจ่าย หวั่นหากหยุดจ่ายจะทำให้เสียสิทธิอื่นนอกจากการรักษาพยาบาลไปด้วย
นายนิมิตร์ เทียนอุดม เลขาธิการชมรมพิทักษ์สิทธิผู้ประกันตน เปิดเผยว่า จะรณรงค์จะเชิญชวนผู้ประกันตนร่วมกันทำจดหมายขอเงินสมทบคืนจากสำนักงานประกันสังคม (สปส.) โดยชมรมฯได้ทำจดหมายสำเร็จรูปดาวน์โหลดจาก facebook/ชมรมพิทักษ์สิทธิ์ผู้ประกันตน หรือ www.access.com  หรือ www.consumerthai.org และจัดส่งมาที่ ชมรมพิทักษ์สิทธิผู้ประกันตน เลขที่ 4/2 ซ.วัฒนโยธิน แขวงถนนพญาไท เขตราชเทวี กทม. 10400 เพื่อที่ชมรมฯจะรวบรวมส่งสปส.ต่อไป 
ทั้งนี้วันที่ 28 เม.ย.ที่ผ่านมา ตัวแทนชมรมฯได้ยื่นฟ้องต่อศาลแรงงานเพื่อขอให้ สปส.คืนเงินสมทบ1% ในส่วนของการรักษาพยาบาลแก่ผู้ประกันตน อย่างไรก็ตามศาลไม่รับฟ้อง โดยระบุว่ากฎหมายประกันสังคมไม่สามารถรวมฟ้องได้ ต้องฟ้องเป็นรายๆไป ดังนั้นจึงจะเชิญชวนผู้ประกันตนให้ทำหนังสือขอเงินคืนเพื่อทำให้เป็นคดีที่มีผู้ฟ้องมากที่สุดในประเทศไทย
นายนิมิตร์ กล่าวว่า ชมรมฯได้เรียกร้องให้สปส.แก้ไขปัญหาความไม่เป็นธรรมที่ผู้ประกันตนได้รับ เนื่องจากเป็นคนกลุ่มเดียวที่ยังต้องจ่ายสมทบสำหรับสวัสดิการรักษาพยาบาล ซึ่งที่ผ่านมาได้ประกาศว่าจะหยุดจ่ายสมทบค่ารักษาพยาบาล 1% จาก 5% ที่จ่ายให้สปส.ทุกเดือน โดยจะเริ่มต้นในวันแรงงานคือวันที่ 1 พ.ค.ที่จะถึงนี้
"เมื่อศึกษากฎหมายประกันสังคมพบว่าการหยุดจ่ายจะทำให้ผู้ประกันตนต้องเสียสิทธิที่นอกเหนือจากสิทธิการรักษาพยาบาลไป เพราะกฎหมายบังคับให้ผู้ประกันตนต้องจ่าย หากไม่จ่ายจะเสียสิทธิที่เคยส่งมาตลอดไปทันที ดังนั้นจึงหันมาใช้วิธีเชิญชวนผู้ประกันตนส่งหนังสือให้สปส.ยกเลิกการเก็บเงินสมทบค่ารักษาพยาบาลและขอเงินสมทบคืนแทน"นายนิมิตร์ กล่าว
นายนิมิตร์ กล่าวว่า ชมรมฯมีข้อเรียกร้องต่อศาลรัฐธรรมนูญให้เร่งรัดตีความกฎหมายประกันสังคมว่าขัดต่อรัฐธรรมนูญหรือไม่โดยเร็ว เนื่องจากภายหลังที่ผู้ตรวจการแผ่นดินได้ตีความว่ากฎหมายประกันสังคมขัดต่อรัฐธรรมนูญ 2550 ที่กำหนดว่ารัฐต้องจัดบริการสาธารณสุขอย่างเสมอภาคให้กับประชาชน และเตรียมยื่นให้ศาลรัฐธรรมนูญตีความในเร็วๆนี้